Komisijos direktyva 2001/9/EB
2001 m. vasario 12 d.
su technikos pažanga suderinanti Tarybos direktyvą 96/96/EB dėl valstybių narių įstatymų, reglamentuojančių motorinių transporto priemonių ir jų priekabų techninę apžiūrą, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1996 m. gruodžio 20 d. Tarybos direktyvą 96/96/EB dėl valstybių narių įstatymų, reglamentuojančių motorinių transporto priemonių ir jų priekabų techninę apžiūrą, suderinimo [1] su paskutiniais pakeitimais, padarytais Komisijos direktyva 1999/52/EB [2], ypač jos 8 straipsniu,
kadangi:
(1) 1992 m. inicijuotos motorinių transporto priemonių gamintojų ir naftos pramonės programos, kuriomis siekiama 2000 ir paskesniems metams nustatyti analitinį transporto priemonių išmetamųjų dujų bei degalų kokybės standartų pagrindą, kad būtų pasiekti oro kokybės tikslai, ypatingą dėmesį skiriant kelių transporto deginių mažinimui, nustatė, jog motorinių transporto priemonių naudojimo standartas - tai pagrindinis veiksnys, nuo kurio priklauso oro kokybei eismo daroma įtaka.
(2) Direktyva 96/96/EB nurodyti bandymai, kuriuos periodiškų patikrinimų metu reikia atlikti siekiant nustatyti, ar ir benzinu, ir dyzelinu varomų transporto priemonių deginiai vis dar atitinka priimtinas ribas.
(3) Kadangi išmetamųjų dujų anglies monoksido kiekį benzinu varomų transporto priemonių, aprūpintų tam tikromis neutralizatorių (Euro 1 standarto) sistemomis, būtina tikrinti varikliui sukantis ir dideliu, ir mažu greičiu.
(4) Kadangi 1998 m. spalio 13 d. Europos Parlamento ir Tarybos direktyva 98/69/EB dėl priemonių, kurių būtina imtis oro apsaugai nuo motorinių transporto priemonių išmetamųjų teršalų, iš dalies pakeičiančia Tarybos direktyvą 70/220/EEB [3], reikalaujama, jog nuo 2000 m. transporto priemonių diagnostikos (OBD) sistemos būtų įrengtos benzinu varomiems automobiliams bei mažos keliamosios galios komercinėms transporto priemonėms transporto priemonių išmetamų teršalų veikiančių kontrolės sistemų funkcijoms stebėti. Lygiai taip pat nuo 2003 m. bus reikalaujama, kad nauji dyzeliniai varikliai turėtų OBD sistemas.
(5) Kadangi OBD sistemų, galinčių stebėti bei registruoti transporto priemonių gedimus joms veikiant, sukūrimas turėtų sumažinti atotrūkį tarp patikrinimo sąlygų bei būsimo faktinio veikimo.
(6) Kadangi ši direktyva panaikina būtinybę tikrinti benzinu varomas transporto priemones varikliui dirbant mažu greičiu tuščiąja eiga, ir, nors patikrinimas darosi paprastesnis, tačiau kartu ir tikslesnis dėl transporto priemonės OBD sistemos funkcionavimo stebėjimo.
(7) Kadangi šios direktyvos nustatytos priemonės atitinka pagal Direktyvos 96/96/EB 8 straipsnį sudaryto Direktyvos, reglamentuojančios motorinių transporto priemonių ir jų priekabų techninę apžiūrą, suderinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Šiuo dokumentu Direktyva 96/96/EB iš dalies keičiama taip, kaip išdėstyta šios direktyvos priede.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip per vienerius metus nuo šios direktyvos įsigaliojimo, įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2001 m. vasario 12 d.